Document ID: 31993L0091

Komisijos direktyva 93/91/EEB
1993 m. spalio 29 d.
derinanti su technikos pažanga Tarybos direktyvą 78/316/EEB dėl valstybių narių įstatymų, reglamentuojančių motorinių transporto priemonių vidaus įtaisų (valdiklių, įspėjiklių ir rodytuvų tapatumo nustatymas) suvienodinimą, suderinimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Direktyva 92/53/EEB [2], ypač į jos 13 straipsnio 2 dalį,
atsižvelgdama į 1977 m. gruodžio 21 d. Tarybos direktyvą 78/316/EEB dėl valstybių narių įstatymų, reglamentuojančių motorinių transporto priemonių vidaus įtaisų (valdiklių, įspėjiklių ir rodytuvų tapatumo nustatymas) suvienodinimą, suderinimo [3], ypač į jos 4 straipsnį,
kadangi Direktyva 78/316/EEB yra viena iš Tarybos direktyva 70/156/EEB įdiegtos EEB tipo patvirtinimo tvarkos atskirųjų direktyvų; kadangi, dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirųjų techninių mazgų išdėstytos nuostatos yra taikytinos šiai direktyvai;
kadangi Direktyvoje 70/156/EEB, visų pirma jos 3 straipsnio 4 dalyje ir 4 straipsnio 3 dalyje, reikalaujama prie kiekvienos atskirosios direktyvos pridėti informacinį dokumentą, į kurį būtų įtraukti tos direktyvos I priedo atitinkami punktai, taip pat pagal VI priedo nuostatas sudarytas tipo patvirtinimo liudijimas, kad tipo patvirtinimą būtų galima kompiuterizuoti;
kadangi 1976 m. liepos 27 d. Tarybos direktyva 76/756/EEB dėl valstybių narių įstatymų, susijusių su apšvietimo ir apšvietimo-signalizavimo įtaisų įrengimu motorinėse transporto priemonėse ir jų priekabose, suderinimo [4] su paskutiniais pakeitimais, padarytais Direktyva 91/663/EEB [5], nustatė simbolį, naudojamą priekinių žibintų išlyginimo įtaisų valdiklio tapatumui nustatyti, ir šis tapatumo nustatymas turi būti išlaikytas;
kadangi praktinė patirtis parodė, kad kai kuriuos reikalavimus reikia iš dalies pakeisti arba paaiškinti, ypač naudojant naujus simbolius, kurie dabar yra tarptautiniu mastu pripažinti ir standartizuoti Tarptautinės standartizavimo organizacijos (ISO), ir panaikinant tam tikrus nebenaudojamus simbolius; kadangi reikia atsižvelgti į naujas tapatumo nustatymo metodikas, kurias reikėtų imti visuotinai taikyti, pagal kurias vietoj valdiklių, įspėjiklių ir rodytuvų simbolių naudojami žodžiai ar santrumpos; kadangi gavus išsamesnės informacijos, kad galima būtų projektuoti taikant tokias naujas tapatumo nustatymo metodikas, reikės įdiegti savitus reikalavimus;
kadangi šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyvos 78/316/EEB 1 straipsnio pabaiga iš dalies pakeičiama papildant ją tokiu tekstu: "… bėgiais važinėjančias transporto priemones, žemės ūkio bei miškų traktorius ir judriąsias mašinas."
2. Direktyvos 78/316/EEB priedų sąrašas ir I, II, III ir IV priedai iš dalies keičiami pagal šios direktyvos priedą.
2 straipsnis
1. Nuo 1994 m. balandžio 1 d. nė viena valstybė narė neturi teisės dėl su vidaus įtaisais (valdiklių, įspėjiklių ir rodytuvų tapatumo nustatymas) susijusių priežasčių:
- atsisakyti tam tikram transporto priemonių tipui suteikti EEB tipo patvirtinimą arba nacionalinį tipo patvirtinimą, arba
- uždrausti registruoti, prekiauti arba pradėti eksploatuoti transporto priemones,
jei vidaus įtaisai (valdiklių, įspėjiklių ir rodytuvų tapatumo nustatymas) atitinka Direktyvos 78/316/EEB su pakeitimais, padarytais šia direktyva, reikalavimus.
2. Nuo 1995 m. spalio 1 d. valstybės narės:
- nebesuteikia EEB tipo patvirtinimo,
- gali atsisakyti suteikti nacionalinį tipo patvirtinimą,
- gali uždrausti registruoti, prekiauti ir pradėti eksploatuoti naujas transporto priemones, kurios neturi atitikties liudijimo pagal Direktyvą 70/156/EEB
dėl su vidaus įtaisais (valdiklių, įspėjiklių ir rodytuvų tapatumo nustatymas) susijusių priežasčių, jei nevykdomi Direktyvos 78/316/EEB su pakeitimais, padarytais šia direktyva, reikalavimai.
3 straipsnis
1. Valstybes narės priima įstatymus ir kitus teisės aktus, kurie, įsigalioję iki 1994 m. kovo 31 d., įgyvendina šia direktyvą. Jos nedelsdamos apie tai praneša Komisijai.
2. Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva skirta valstybėms narėms.
Priimta Briuselyje, 1993 m. spalio 29 d.

Labels: 7
8
15